Az alkotmányos monarchia kialakulása Angliában

 Anglia élére I. Erzsébet halála után a Stuartok (I: Jakab és I.Károly) kerültek. Uralmuk (1603-1649) alatt kiéleződtek a társadalmi ellentétek: egyrészt a London környékén összpontosuló, mind gazdagabb polgárság, másrészt a főleg vidéken élő nemesség között, de az ellentétek vallási jellegűek is voltak: a Stuartok abszolutiztikus kormányzata az Anglikán egyházra támaszkodott, míg a velük szembenállók puritánok („tiszták”, azaz a katolikus maradványoktól az egyházat megtisztítani akaró protestánsok) voltak. A Stuartok a Parlamenttel is szembekerültek, mivel az adómegszavazás joga folytonos konfliktusokhoz vezetett. Anglia és Skócia közös kormányzása is gondot okozott: amikor 1640-ben a skótok fellázadtak I. Károly ellen, kitört a polgárháború.

 Az 1640-49 közötti polgárháború, amelyben a Parlamentet támogató, puritán, Cromwell vezette déli országrész („vasbordájúak”) harcolt a vidéki, északi országrész királypárti erőivel („gavallérok”), a király legyőzésével, és lefejezésével zárult. A polgárháborút megnyerő Cromwell katonai diktatúrát vezetett be, amit protektorátusnak nevezett, 1658-ig. Írországot véres háborúban meghódították az angolok, sőt a kereskedelmi ellentétek (a külföldi hajókat az angol kikötőkből kitiltó Hajózási törvény) Hollandiával is háborúhoz vezetett. Cromwell diktatúrája idején volt Anglia rövid ideig köztársaság, később visszaállt a királyság.

 1660-1688-ig a Stuartok visszatértek, és ismét abszolutisztikus eszközökkel kormányoztak (Restauráció). Végleges bukásuk, az Orániai Vilmos trónra lépésével járó Dicsőséges forradalom hozta létre az alkotmányos monarchiát. Az alkotmányos monarchia alapelveit az 1689-es Jognyilatkozat rögzíti: A király uralkodik, de nem kormányoz, a végrehajtó hatalmat a győztes párt vezetője, a miniszterelnök gyakorolja (prime minister). A törvényhozó és a végrehajtó hatalom nem összpontosulhat egy kézben. Az igazságszolgáltatás (precedensekre és esküdtszéki rendszerre épül) független a kormányzati hatalomtól. Vagyoni és műveltségi cenzus alapján szabadon választhatnak a férfiak, általános választójog csak a XX. századtól lesz Angliában. Két nagy párt uralja a politikai életet: a konzervatív Tory, és a liberális Whig párt, a kisebb pártok ritkán tudnak hatalomra jutni, egypárti kormány jellemző, csak egyéni képviselőjelöltekre lehet szavazni, a legtöbb szavazatot kapó jelölt nyer, a többi szavazatot nem veszik figyelembe. Ezt angolszász típusú kétpártrendszernek nevezik.

Anglia, Wales, Skócia és Írország 1707-től Nagy – Britannia néven vált még inkább nagyhatalommá.

Kérdések:

Mi volt I. Erzsébet uralkodásának legfontosabb eredménye?

Miért robbant ki a polgárháború?

Mit neveztek Restaurációnak?

Mi volt a Jognyilatkozat lényege?

Mit neveznek kétpártrendszernek Angliában?